In nomine sanctæ Trinitatis, amen. Ego Ludovicus, Dei gratia Francorum rex, notum facimus universis præsentibus et futuris quod ecclesia Sancti-Johannis Senonensis quamdam villam habebat, Chesiacum nomine, quæ posita in mala vicinia affligebatur graviter et vastabatur. Obtentu defensionis et gratia emendationis imposterum, abbas ejusdem loci, Gilibertus, assensu capituli sui, collegit nos ad medietatem totius villæ, in quibuscumque redditibus undecumque sint, seorsum retentis herbergagio suo, ecclesia et decima tota, et duobus arpentis prati, et usuario nemoris ad opus ejusdem domus; et iterum ad opus domus de Cabriaco; in omnibus aliis, quæcumque ibidem sint, et deinceps futura sint, medietatem unam canonici et nos et successores nostri alteram habebimus medietatem; hac servata immobiliter conventione, quod regiæ liberalitati non liceat suam medietatem donare alteri personæ, vel ecclesiæ; nullusque omnino partem regiam habere nisi ecclesia Sancti-Johannis valeat. In villa autem eadem, nos et ecclesia communiter servientem constituemus qui nobis pariter et abbati faciat fidelitatem. Quod ut ratum sit imposterum, sigilli nostri auctoritate et nominis nostri charactere fecimus confirmari. Actum Sistigiaci (?), anno Dominicæ Incarnationis M. C. LV; astantibus in palatio nostro quorum subtitulata sunt nomina et signa: S. comitis THEOBALDI, dapiferi nostri; S. GUIDONIS, buticularii; S. MATHEI, camerarii; S. MATHEI, constabularii. Data per manum HUGONIS, cancellarii.